**Dôvodová správa**

**B. Osobitná časť**

**K čl. I**

**K bodu 1**

Legislatívno-technická úprava, ktorou sa aktualizujú vnútorné odkazy v súvislosti s navrhovaným prečíslovaním jednotlivých odsekov v § 3 z dôvodu doplnenia nového odseku 2 v novelizačnom bode 3.

**K bodu 2**

Upravuje sa znenie definície agrolesníckeho systému na ornej pôde, ploche trvalých plodín a plochách trvalého trávneho porastu v znení 1. modifikácie Strategického plánu spoločnej poľnohospodárskej politiky 2023-2027.

**K bodu 3**

Stanovuje sa spôsob obhospodarovania pôdy vhodnej na pestovanie plodín a pre účely údržby poľnohospodárskej plochy, ak ide o ornú pôdu. Orná pôda sa má udržiavať v súlade s agrotechnickou praxou a výrobným zameraním prijímateľa. To znamená siatie, výsadba a zber plodín v termínoch a spôsobom podľa agrotechnickej praxe v danej oblasti, kde prijímateľ hospodári. Taktiež je ustanovená povinnosť zabránenia rozširovaniu samonáletov drevín a odstraňovanie inváznych druhov rastlín a húževnatých burín. Doplnenie je navrhované z dôvodu potreby ustanovenia požiadaviek na udržiavanie poľnohospodárskej plochy, ktorá je ornou pôdou, pre aplikačnú prax a činnosť Pôdohospodárskej platobnej agentúry. Následne sa prečíslovávajú nasledujúce odseky.

**K bodu 4**

Legislatívno-technická úprava, ktorou sa aktualizujú vnútorné odkazy z dôvodu doplnenia § 4 odsekom 8 v novelizačnom bode 10.

**K bodu 5**

Upresňuje sa čo nepatrí do príjmov z nepoľnohospodárskych činností v predchádzajúcom kalendárnom roku. Nezapočítavajú sa príjmy z lesníckych činností a príjmy súvisiace s činnosťami na ochranu prírody a krajiny. Úprava z dôvodu zmien v rámci 1. modifikácie Strategického plánu spoločnej poľnohospodárskej politiky 2023-2027.

Za lesnícke činnosti sa považujú také odborné činnosti v lesoch, ktorými sa zabezpečuje hospodárenie v lesoch a sú zamerané na pestovanie lesa, ochranu lesa a ostatné činnosti potrebné na zabezpečenie funkcií lesov. V zmysle platnej legislatívy v predmetnej oblasti sa pestovaním lesov rozumie súbor činností zameraných na semenárstvo, škôlkarstvo, zakladanie, obnovu a výchovu lesa, s cieľom zabezpečiť trvalé plnenie funkcií lesov a ochranou lesa je súbor činností zameraných na udržanie a zvyšovanie odolnosti lesov, ich ekologickej stability a odstraňovanie následkov spôsobených škodlivými činiteľmi.

**K bodu 6**

Upravuje sa spôsob preukazovania príjmov prijímateľa za účelom preukazovania, či je aktívny poľnohospodár.

**K bodu 7**

S cieľom spresnenia ustanovenia sa opravuje znenie úvodnej vety. Zároveň sa upravuje znenie písmena a) v zmysle požiadavky Štatistického úradu Slovenskej republiky s cieľom jeho prepojenia na register právnických osôb, podnikateľov a orgánov verejnej moci.

**K bodu 8**

Upresňujú a rozširujú sa kritériá určujúce požiadavky na aktívneho poľnohospodára. Úprava sa navrhuje z dôvodu zmien v rámci 1. modifikácie Strategického plánu Spoločnej poľnohospodárskej politiky 2023-2027. Na účely § 4 ods. 6 písm. d) sa hodnota vlastnej produkcie určí podľa spôsobu vedenia účtovníctva prijímateľa, a to buď ako hodnota vlastnej produkcie, alebo ako príjmy z predaja vlastných výrobkov.

**K bodu 9**

Legislatívno-technická úprava. Aktualizuje sa vnútorný odkaz v súvislosti s úpravou znenia odseku 6 navrhnutou v predchádzajúcom novelizačnom bode..

**K bodu 10**

Dopĺňa sa podmienka, podľa ktorej sa posudzuje, či poľnohospodár spĺňa definíciu aktívneho poľnohospodára.

**K bodu 11**

Z prílohy č. 1 sa odstraňujú tri druhy topoľa zo zoznamu rýchlorastúcich drevín, konkrétne Topoľ kanadský Robusta, Topoľ Maximowiczov a Topoľ chlpatoplodý. Tieto druhy sú považované zo strany rezortu Ministerstva životného prostredia Slovenskej republiky za nepôvodné dreviny s potenciálom pôsobiť ako invázne dreviny a s negatívnym vplyvom na pôvodné druhy topoľov v Slovenskej republike, ktorých genofond ohrozujú krížením. Úprava sa navrhuje z dôvodu zmien v rámci 1. modifikácie Strategického plánu spoločnej poľnohospodárskej politiky 2023-2027 na základe požiadavky rezortu životného prostredia.

**K bodu 12**

Precizuje sa znenie normy DPEP 6, kde pôda ležiaca úhorom s porastom sa definuje ako spôsob pokrytia ornej pôdy v definovaných obdobiach. Úprava sa navrhuje na základe potreby aplikačnej praxe. Návrhom sa dopĺňa výpočet spôsobov vegetačného pokrytia na poľnohospodárskej ploche a pôdoochranných opatrení.

**K bodu 13**

Upravuje sa znenie normy DPEP 7 na základe výsledkov 1. modifikácie Strategického plánu spoločnej poľnohospodárskej politiky 2023-2027. V prípade plodín jesenného zberu, ktorými sú najmä kukurica, slnečnica a repa, sa umožňuje založiť porasty medziplodín aj po zbere týchto plodín po stanovenom termíne 1. októbra z dôvodu nepriaznivých klimatickým podmienok. Poľnohospodár je avšak povinný výsev vykonať bezodkladne potom, ako to poveternostné podmienky umožnia.

**K bodu 14**

Upravuje a dopĺňa sa znenie normy DPEP 8 na základe výsledkov 1. modifikácie Strategického plánu spoločnej poľnohospodárskej politiky 2023 - 2027 v tom zmysle, že sa dopĺňa tretia alternatíva spôsobu vyčlenenia neproduktívnych plôch v zmysle prílohy III nariadenia Európskeho parlamentu a Rady (EÚ) č. 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP), a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6. 12. 2021) v platnom znení.

**K bodu 15**

S cieľom terminologického spresnenia sa navrhuje používanie pojmu „chránený prvok“, ktorý je v prílohe aj vymedzený.

**K bodu 16**

Pri definícii spôsobu obhospodarovania „pôdy ležiacej úhorom s porastom“ sa vypúšťa zákaz používania prípravkov na ochranu rastlín.

**K bodu 17**

Upravuje sa znenie prílohy č. 2, kde sa v tabuľke č. 2 v časti B dopĺňa zoznam plodín, ktoré môžu byť použité ako medziplodiny pre potreby plnenia podmienok DPEP 8.

**K čl. II**

Účinnosť nariadenia vlády sa navrhuje od 1. januára 2024.